Peter O’Toole

Peter O'Toole (født 2. august 1932 i Leeds, død 14. desember 2013 i London) var en irskfødt skuespiller, oppvokst i den engelske byen Leeds. Han var utdannet ved Royal Academy of Dramatic Art, begynte deretter sin karriere på britiske teatre, fikk anerkjennelse som Shakespeare-fortolker ved Bristol Old Vic og med English Stage Company, før han gjorde sin spillefilmdebut. Han var ganske ukjent da han slo igjennom som hovedrolleinnehaver i filmen Lawrence av Arabia i 1962. Foruten denne hadde han sentrale roller i filmer som Lord Jim (1965), og Den siste keiseren (1987). Rollen som Lawrence av Arabia er den han husket best for.

O'Toole fikk stjernestatus etter å ha framstilt T. E. Lawrence i spillefilmen Lawrence av Arabia (1962) som han mottok sin første Oscar-nominasjon for. Han fikk ytterligere sju nominasjoner, for Becket (1964), Løven om vinteren (1968), Goodbye, Mr. Chips (1969), The Ruling Class (1972), The Stunt Man (1980), My Favorite Year (1982) og Venus (2006) – og holder rekorden for de fleste Oscar-nominasjoner uten å vinne dem. Han vant Golden Globes, en BAFTA og en Emmy, og mottok en Oscar-æresbevisning i 2003.

Hans skuespillerkarriere vedvarte helt frem til det siste - da han døde var det fremdeles filmer under ferdigstilling med ham blant rollene.

Liv og virke

Barndom, utdannelse 
Peter O'Toole ble født i County Galway på Irlands vestkyst, men vokste opp i Leeds i England. Faren, Patrick Joseph O'Toole, var bookmaker, og moren, Constance Ferguson, var sykesøster. Han vokste opp i fattigslige kår i en irsk innvandrerbydel.

Det var først som 11-åring han begynte på skolen, ved den katolske klosterskolen St. Anne's. Tre år etter forlot han skolen og begynte å arbeide som løpegutt. Senere arbeidet han som fotograf og journalist for avisen Yorkshire Evening News, før han avtjente verneplikten i Royal Navy på en undervannsbåt.

Som 17-åring fattet han interesse for skuespillerløpebanen. Etter at han i Stratford-upon-Avon hadde sett en teateroppsetning av Shakespeares King Lear med Michael Redgrave i hovedrollen, bestemte han seg for dette yrket.

Teaterroller, fjernsyn 
I 1952 fikk O'Toole et studiestipend ved Royal Academy of Dramatic Arts, og der studerte han med blant annet Alan Bates, Albert Finney og Bryan Pringle. Sitt første engasjement fikk han ved Bristols Old Vic Theatre, der hans talent snart ble 
lagt merke til. Allerede i en alder av 23 år fikk han hovedrollen i en oppsetning av Hamlet.

Fra Bristol gikk hans vei til London og Stratford-upon-Avon, der han for det nylig grunnlagte Royal Shakespeare Company blant annet spilte Petruchio i The Taming of the Shrew (Troll kan temmes). I 1987 fulgte hans eneste engasjement ved New Yorks Broadway, der han opptrådte som Professor Higgins i en revival av George Bernard Shaws Pygmalion.

O'Toole opprådte også på fjernsyn. Hans fjernsynsdebut var allerede på midten av 1950-tallet.

Filmskuespiller 

Det var imidlertid som filmskuespiller at Peter O'Toole skulle finne sitt publikum. Han ble først lagt verke til for alvor for sin filmtolkning av den opprørske menig C. «Bammo» Bamforthin i Willis Halls' antikrigsstykke The Long and The Short and The Tall (Royal Court Theatre, 1959).

I 1962 spilte han tittelrollen i David Leans historieepos Lawrence of Arabia (1962), som han for første gang ble nominert til en Oscar, og mottok en Golden Globe Award og en British Film Academy Award. Dette ble startskuddet for en stor filmkarriere, med syv ytterligere Oscar-nominasjoner som beste hovedrolleinnehaver, som nevnt innledningsvis:

I to filmer spilte han kong Henrik II av England (Becket, 1964; The Lion in Winter, 1968), én gang som en sjenert engelsklærer som forelsket seg i en showgirl (Goodbye, Mr. Chips, 1969). Så ble han nominert for sin tolkning av den sinnssyke og dypt religiøse britiske aristokrat Jack Gurney (The Ruling Class, 1972) og som den hensynsløse filmregissør Eli Cross (The Stunt Man, 1981), og som den fallerte og alkolholiserte tidlige filmstjernen Alan Swann som prøver å komme seg på innen fjernsynsmediet (My Favourite Year, 1982). Sin siste Oscar-nominering fikk O'Toole i 2007 for hovedrollen i Roger Michells tragikomedie Venus, der han spiller en annenrangs skuespillerveteran som ved sin omsorg for en villfaren 19-åring (spilt av Jodie Whittaker) rykkes ut av sin letargi.

I 2003 mottok han imidlertid en honorær Oscar. Men dette markerte ikke slutten på hans skuespillerkarriere.

I juli 2012 trakk han seg tilbake fra skuespilleriet. Da hadde han imidlertid medvirket i flere produksjoner som ennå ikke var ferdig redigert og lansert.

Filmografi

Film

Fjernsyn

Referanser

Eksterne lenker 
  
 
  
  
  «Peter O'Toole as Casanova» 
  University of Bristol Theatre Collection, Universitetet i Bristol
  The Making of Lawrence of Arabia, digitalisert BAFTA-tidsskrift, vinteren 1962-1963 med tillegg av Bryan Hewitt

Irske skuespillere
Personer fra County Galway
Personer fra Leeds